1999-ben és 2000-ben a Formula–1-es világbajnokságon szereplő Sauber-istálló tesztpilótája volt. A 2001-es szezonra versenyzői szerződést kapott az Arrows csapatánál. Csapattársa a nála jóval tapasztaltabb Jos Verstappen volt. A szezonnyitón és a második futamon kicsúszott, és nem ért célba a hazai versenyén sem. A monacói nagydíj televíziós közvetítésének nagy részén a David Coulthardal való küzdelmét mutatták. 35 körön át tartotta maga mögött a McLaren skót versenyzőjét, aki ekkor a pontverseny második helyén állt. A futamot végül kilencedikként zárta, addigi legjobb Formula–1-es eredményét produkálva. A szezonban mindössze egyszer végzett jobb pozícióban; a német futamon nyolcadikként ért célba.